De kommende fire dage vil der være to vagter ved indgangen til SuperBrugsen i Løkken. De skal sikre, at de folk husker håndsprit, handsker og at holde afstand.

Uddeler ved SuperBrugsen i Løkken, Mogens Knudsen, har sørget for, at både personalet og kunderne kan være sikre, når de handler i påsken. Han har nemlig sørget for, at der i påskedagene er to lokale vagter ved indgangen. - Måske synes nogen, at det virker bombastisk, men jeg tror, der er respekt for det. Det handler om sikkerhed og sundhed. Det kan måske være skræmmende for nogle – men endnu flere vil synes, det er et godt signal at sende. Vi gør, alt hvad vi kan, siger han. Vagterne skal stå i indgangen for at hjælpe kunder med at finde håndsprit og handsker - og med at huske, at det ikke er nødvendigt at handle en hel familie sammen. Netop vejledningen til kunderne omkring covid-19, tror Mogens Knudsen, vil lette arbejdet for de butiksansatte. For der er i disse dage ekstra mange spørgsmål til personalet. Der er plads i butikken - også til turister Påsken er et af de tidspunkter på året, hvor der er mest travlt i dagligevarebutikkerne. Og i år er ingen undtagelse, men uddeler Mogens Knudsen regner ikke med, at det bliver nær så travlt som sædvanligt. - Der er mange i sommerhusene til påske, men generelt har tendensen været, at kunderne har lyttet til regeringens anbefalinger, fortæller han. Han regner ikke med, at det vil blive nødvendigt for vagterne, at bede folk om at vente med at komme ind, til andre er kommet ud. For butikken er godkendt til at have 400 kunder inde samtidig - og ikke engang på sin hidtil travleste dag i påsken sidste år, nåede butikken derop. - Det er en stor forretning, og vi kan være mange herinde. Men selv når en almindelig højsæson kan fungere uden vi rammer det maximale, mener jeg også, det kan fungere i år. Men det er klart, hvis det snerper til, så vil vagterne holde kunderne igen, så det glider, siger han.